b'\n_START_ARTICLE_\nBarbara Bach\n_START_SECTION_\nBiografija\n_START_PARAGRAPH_\nBach gim\xc4\x97 Kvinse, \xc5\xbeyd\xc5\xb3 kilm\xc4\x97s policininko i\xc5\xa1 Austrijos ir air\xc4\x97s \xc5\xa1eimoje ir buvo vyriausia i\xc5\xa1 5 vaik\xc5\xb3. Iki 16 met\xc5\xb3 ji mok\xc4\x97si Dominican Commercial mokykloje, kuri\xc4\x85 met\xc4\x97 nusprendusi tapti modeliu ir sutrumpino savo pavard\xc4\x99 i\xc5\xa1 Goldbach \xc4\xaf Bach._NEWLINE_Tapusi modeliu, ji daug keliavo po \xc4\xafvairias \xc5\xa1alis. 1968 m. ji i\xc5\xa1tek\xc4\x97jo u\xc5\xbe ital\xc5\xb3 verslininko Augusto Gregori ir persik\xc4\x97l\xc4\x97 gyventi \xc4\xaf \xc5\xa1i\xc4\x85 \xc5\xa1al\xc4\xaf. Netrukus Barbara sulauk\xc4\x97 pasi\xc5\xablym\xc5\xb3 filmuotis TV reklamose, o po j\xc5\xb3 \xe2\x80\x93 ir kine._NEWLINE_1968 m. ji debiutavo kaip aktor\xc4\x97 TV mini seriale \xe2\x80\x9eOdyssea\xe2\x80\x9c. V\xc4\x97liau sek\xc4\x97 3 met\xc5\xb3 pertrauka, po kurios Barbara \xc4\x97m\xc4\x97 kur kas da\xc5\xbeniau rodytis ekrane. Jos vaidmenys daugiausia buvo komedijose arba giallo stiliaus veiksmo filmuose. 1971 m. ji suvaidino siaubo filme \xe2\x80\x9eJuodas tarantulo pilvas\xe2\x80\x9c, kuriame taip pat filmavosi Bondo merginos Claudine Auger ir Barbara Bouchet (pastaroji, tiesa, buvo vaidinusi oficialiai Bondo film\xc5\xb3 serijai nepriskiriamoje juostoje \xe2\x80\x9eCasino Royale\xe2\x80\x9c)._NEWLINE_1975 m. Barbara gr\xc4\xaf\xc5\xbeo \xc4\xaf JAV, kur prat\xc4\x99s\xc4\x97 savo, kaip aktor\xc4\x97s, karjer\xc4\x85. 1977 m. ji buvo pakviesta vaidinti juostoje \xe2\x80\x9e\xc5\xa0nipas, kuris mane myl\xc4\x97jo\xe2\x80\x9c. Atlikusi rus\xc5\xb3 agent\xc4\x97s Anios Amasovos vaidmen\xc4\xaf, Barbara akimirksniu sulauk\xc4\x97 tarptautinio pripa\xc5\xbeinimo ir \xe2\x80\x9esekso simbolio\xe2\x80\x9c etiket\xc4\x97s, o jos nuotraukos netrukus pasirod\xc4\x97 \xc5\xbeurnale \xe2\x80\x9ePlayboy\xe2\x80\x9c. Po met\xc5\xb3, 1978 m., re\xc5\xbeisierius Gajus Hamiltonas pakviet\xc4\x97 j\xc4\x85 \xc4\xaf savo film\xc4\x85 \xe2\x80\x9eForce 10 from Navarone\xe2\x80\x9c, kuriame taip pat filmavosi Harisonas Fordas. Tais pa\xc4\x8diais metais Barbara pretendavo vaidinti populiariame seriale \xe2\x80\x9e\xc4\x8carlio angelai\xe2\x80\x9c, ta\xc4\x8diau vaidmuo buvo patik\xc4\x97tas Shelley Hack._NEWLINE_9\xe2\x80\x93ojo de\xc5\xa1imtme\xc4\x8dio prad\xc5\xbeioje Barbara filmavosi vis re\xc4\x8diau, kol 1986 m. po filmo \xe2\x80\x9eTo the North of Katmandu\xe2\x80\x9c baig\xc4\x97 aktor\xc4\x97s karjer\xc4\x85, viso atlikusi vaidmenis 25 TV ir kino filmuose.\n_START_SECTION_\nAsmeninis gyvenimas\n_START_PARAGRAPH_\n1966 m., skrisdama l\xc4\x97ktuvu \xc4\xaf Rom\xc4\x85, Barbara susipa\xc5\xbeino su 11 met\xc5\xb3 vyresniu ital\xc5\xb3 verslininku ir aristokratu Augusto Gregorini. 1968 m., jai sulaukus 18, pora susituok\xc4\x97 ir rugpj\xc5\xab\xc4\x8dio 7 d. susilauk\xc4\x97 dukters Francesca Gregorini (pastaroji v\xc4\x97liau tapo dainininke). 1972 m. Barbara susilauk\xc4\x97 s\xc5\xabnaus Gianni, ta\xc4\x8diau d\xc4\x97l gimdymo komplikacij\xc5\xb3 berniukas tapo ne\xc4\xafgalus. Turtingas t\xc4\x97vas gal\xc4\x97jo leisti gydyti s\xc5\xabn\xc5\xb3 geriausiose Italijos ir JAV klinikose, ta\xc4\x8diau nelaim\xc4\x97 atne\xc5\xa1\xc4\x97 \xc4\xaf \xc5\xa1eim\xc4\x85 ir nesutarimus. 1975 m. aktor\xc4\x97 kartu su vaikais gr\xc4\xaf\xc5\xbeo gyventi \xc4\xaf JAV. Pora oficialiai i\xc5\xa1siskyr\xc4\x97 1978 m._NEWLINE_1980 m., kuriant film\xc4\x85 \xe2\x80\x9eCaveman\xe2\x80\x9c, Barbara susipa\xc5\xbeino su buvusi\xc5\xb3 grup\xc4\x97s \xe2\x80\x9eThe Beatles\xe2\x80\x9c nariu Ringo Starr. V\xc4\x97liau ji prisipa\xc5\xbeino jaunyst\xc4\x97je buvusi viename i\xc5\xa1 grup\xc4\x97s koncert\xc5\xb3, ta\xc4\x8diau niekada nesi\xc5\xbeav\xc4\x97jusi j\xc5\xb3 muzika. 1981 m. baland\xc5\xbeio 27 d. Barbara ir Ringo susituok\xc4\x97. Starrui t\xc4\x99siant muzikin\xc4\x99 karjer\xc4\x85, \xc5\xbemona vaidino keliuose jo dain\xc5\xb3 vaizdo klipuose, o 9 de\xc5\xa1imtme\xc4\x8dio pabaigoje abu sutuoktiniai gyd\xc4\x97si nuo priklausomyb\xc4\x97s alkoholiui bei kokainui._NEWLINE_1993 m. Barbara baig\xc4\x97 psichologijos studijas UCLA universitete.'